Ulkoministeriö kehottaa suomalaisia noudattamaan erityistä varovaisuutta, jos matkakohteena on Italia.

Ruokatarvikkeet hupenevat leviävän koronaviruksen seurauksena kauppojen hyllyiltä Milanossa. Storyful

Maailman tulee varautua pandemian mahdollisuuteen koronaviruksen levitessä, varoittaa Maailman terveysjärjestö WHO.

Koronauutisointi on siirtynyt Kiinasta Italiaan, jossa virus on lähtenyt leviämään nopeasti. Italian yleisradioyhtiö Rai uutisoi maanantaiaamuna, että koronavirus on vaatinut maassa neljä kuolonuhria.

Kello 13.30 Suomen aikaa tuli tieto, että koronavirus on tappanut Italiassa jo viidennen henkilön. Uhri oli 88-vuotias ja hän oli kotoisin Lombardiasta, jonka keskuspaikka on Milano.

Päivän edetessä – kello 15.37 – uutistoimisto Reuters kertoi kuudennesta uhrista. Syöpää sairastanut henkilö kuoli koronavirukseen Brescian kaupungissa. Vajaata tuntia myöhemmin kerrottiin seitsemännestä kuolonuhrista.

Viimeisin julkisuuteen kerrottu kuolonuhri on italialaismedian mukaan 80-vuotias mies, joka oli sairaalahoidossa sydänkohtauksen vuoksi. Lääkärit epäilevät hänen saaneen koronavirustartunnan toiselta potilaalta sairaalassa.

Italialaismedioiden mukaan vahvistettujen tautitapausten määrä on jo yli 220. Noin sataa sairastunutta hoidetaan sairaalassa, heistä 23 on tehohoidossa. Luvut ovat nousseet nopeasti.

WHO:n mukaan virus voidaan vielä saada kuriin.

– Moni maa onkin niin tehnyt, huomauttaa WHO:n johtaja Tedros Adhanom Ghebreyesus.

WHO on jo aiemmin julistanut koronaviruksen kansainväliseksi terveysuhaksi, mutta pandemiaksi, eli maailmanlaajuiseksi epidemiaksi, sitä ei vielä ole julistettu.

– Tällä hetkellä ei ole nähtävissä hallitsematonta maailmanlaajuista leviämistä, eikä suuria määriä kuolonuhreja, Tedros sanoo.

Hänen mukaansa maiden tulee kuitenkin tehdä kaikkensa varautuakseen mahdolliseen pandemiaan.

– Tällä hetkellä näemme epidemioita eri puolilla maailmaa. Ne vaikuttavat maihin eri tavoin ja vaativat räätälöityjä toimia.

Yksi epidemioista on juuri Italiassa, minne ryhmä WHO:n asiantuntijoita saapui tänään aamulla auttamaan viruksen kitkemisessä.

Tilannetta arvioidaan Suomessa

Myös THL tiedotti maanantaina aamupäivällä, että koronavirustilannetta ja torjuntatoimia arvioidaan tänään, sillä tilanne on Euroopan maiden osalta muuttunut viime päivien aikana.

Tämä liittyy nimenomaan Italiaan, jossa on todettu ensimmäisiä laajempia ryvästymiä ja paikallisia tartuntaketjuja. Asiantuntijatasolla on tänään useampiakin kokouksia, joissa Italian tilannetta arvioidaan.

– Myös Suomessa THL tekee varmasti päivityksiä ohjeistuksiin ja riskiarvioihin, THL:n terveysturvallisuusosaston johtaja Mika Salminen sanoo.

Lisätietoja on odotettavissa tänään tai huomenna.

Myös ulkoministeriö päivitti maanantaiaamupäivän aikana matkustustiedotetta Italiaan. Maahan matkustettaessa on noudatettava erityistä varovaisuutta – tämä juurikin koronaviruksen takia.

– Pohjois-Italiassa Veneton, Lombardian ja Piemonten alueilla on todettu useita koronavirustapauksia. Koronaviruksen leviämisen ehkäisemiseksi Italian viranomaiset ovat ottaneet käyttöön muun muassa liikkumista rajoittavia erityistoimenpiteitä. Tapahtumia on peruutettu ja julkisia kokoontumisia kehotetaan välttämään. Viranomaisohjeiden seuraaminen tärkeää, ulkoministeriön sivuilla kerrotaan.

Hurjat turvatoimet

Suomalainen maallikko saattaa olla koronavirusuutisoinnin kanssa hämmentynyt: uutisotsikot kertovat rajuista turvatoimista ympäri maailmaa, mutta toisaalta esimerkiksi Italian viidestä kuolintapauksesta tiedetään, että uhrit olivat iäkkäitä ihmisiä ja ainakin kolmella oli valmiiksi jonkinlainen perussairaus.

Tällä hetkellä jyllää myös kausi-influenssa, joka voi olla kohtalokas nimenomaan iäkkäille ja sairaille. Miksi juuri koronavirus laittaa ihmisiä karanteeniin ympäri maailmaa?

– Kyse on paljon siitä, että tämä on uusi tauti. Kukaan ei halua uusia tauteja riesaksemme, niistähän pyritään tavallaan pääsemään eroon erilaisin toimin maailmassa. Siksi tämä on nostanut niin paljon kiinnostusta ympäri maailmaa, Salminen sanoo.

Toinen taustatekijä on Salmisen mukaan se, että uusi koronavirus lähti liikkeelle Kiinasta. Sieltä lähti liikkeelle myös esimerkiksi SARS 2000-kuvun alussa, mikä on varmasti nostanut huolestuneisuutta myös koronan suhteen.

Moni Suomessakin muistaa, kuinka SARS vaati suomalaisen uhrin. Hän oli ollut työmatkalla Kiinassa.

– Korona on hyvin erilainen taudinkuvaltaan kuin SARS. Se on keskimääräistä huomattavasti lievempi. Toki se aiheuttaa myös vakavaa tautimuotoa. Mutta lähes mikä tahansa hengitystievirus voi aiheuttaa vakavaa tautimuotoa, Salminen sanoo.

Käsihygienia tärkeää

Hiihtolomaviikot ovat Suomessa täydessä vauhdissa ja moni suomalaisperhe lomailee varmasti myös Italiassa. Koronan välttelyyn paras ohje on sama kuin kausi-influenssankin: pese käsiäsi.

– Kun ihmisten keskuudessa liikkuu, kannattaa pestä käsiä usein. Jos käsienpesumahdollisuutta ei ole, alkoholipohjaiset käsidesit ovat oikein hyvä vaihtoehto. Näillä säästyy monelta muultakin murheelta, THL:n Salminen sanoo.

Milanossa talvilomalla oleva suomalainen Auri kertoo, että tilanne kaupungissa on muuttunut hyvin nopeasti. Hän saapui Milanoon perjantaina, jolloin tunnelma oli täysin toinen eikä viruksesta puhuttu juurikaan.

– Sunnuntaiaamuna kun heräsimme, niin fiilis muuttui aika nopeasti. Yhtäkkiä olikin sata tartuntaa, Auri kuvailee tunnelmia.

Siitäkin määrä on vain noussut.

– Ensin katukuvaan tulivat hengityssuojat, mutta nyt metroissa näkyy myös ihmisiä, joilla on kumihanskat kädessä.

Myös Iltalehteen Monzasta yhteyttä ottanut suomalaismies kertoo, että kumihanskat ovat ilmestyneet ihmisten käsiin esimerkiksi kaupoissa.

Myös Aurin matkasuunnitelmat menivät uusiksi, sillä Milanon tärkeimpiä nähtävyyksiä on suljettu. Hän ehti näkemään tärkeimmät perjantaina, jolloin kaikki oli normaalisti auki. Enää ei.

– Täällä on todella varautunut tunnelma. Tartuntojen määrä nousee koko ajan. Turistinähtävyyksiä valvomassa olevilla sotilaillakin on hengityssuojat. Kyllä itseäkin vähän jännittää.

”Kehittyy nopeasti”

Euroopan tautienehkäisy- ja -valvontakeskus EDCD kertoi nettisivuillaan sunnuntaina, että viimeisen 24 tunnin aikana Italiasta on tullut nousevassa määrin tietoja koronavitustartunnoista.

– Tilanne kehittyy nopeasti. Italiassa ja mahdollisesti muuallakin EU:ssa odotetaan lisää tapauksia lähipäivinä, ECDC kertoo sivuillaan.

Iltalehti kertoi sunnuntaina, kuinka Italian viranomaiset ovat ryhtyneet toimiin tartuntojen hillitsemiseksi. Esimerkiksi Venetsian kuuluisat karnevaalit lopetettiin ennen aikojaan ja Pohjois-Italiassa on käytössä paikoin tiukkoja karanteenitoimia.

Seuraavaa riskiarviota Italian tilanteesta odotetaan tämän päivän aikana tai ihan viimeistään tiistaina.

Italian koronavirusuhreista on kerrottu julkisuuteen se, että he kaikki ovat olleet iäkkäitä ihmisiä. Neljäs uhri oli yli 80-vuotias, joka oli ollut jo valmiiksi sairaalahoidossa. Myös ainakin kahdella muulla kuolonuhrilla oli jonkinlainen vakava sairaus jo valmiiksi. Ainakin toinen heistä sairasti syöpää.

Iltalehti on saanut kuvia Italiasta, joissa näkyy leviävä viruspaniikki. Väki hamstraa esimerkiksi kaupoista ruokaa.

Ihmiset hamstraavat ruokaa Italiassa, kun tiedot koronaviruksen leviämisestä lisääntyvät. LUKIJAN KUVA